**Comórtas Filíochta 2021**3rd Place:HK Ní Shioradáin - *Fuaireas post mar thras-scríbhneoir Gaeilge*

Is déanaim cló ar chuile

Taifeadán lom a fhaighim,

Ó chláracha go hagallaimh

Ach le déanaí, rith fadhb liom.

Tuigim na polaiteoirí,

Chuile focal as a mbéil,

Cáin anseo is reacht ansiúd,

Na gnéithe sin den saol.

Ach ag éisteacht le páistí,

Súgradh, spraoi, is araile,

Tuigim nach dtuigim an saol

Úr óg slán sin a thuilleadh.

Iad gafa leis an nádúr,

Dúlra, darach ‘s duilleoga,

Focal nach bhfuil cloiste ‘am

Ó a bhí mé féin níos óige.

Foclóir le mo thaobh anseo

Ag déanamh bun nó barr di,

Tuigim cad tá caillte ‘am

Ach ní fios cá bhfuil sí imigh.

**Comórtas Filíochta 2021**2nd Place:Lile Ní Annracháin - *An Scáth Fearthainne*  
  
Gan againn ach an t-aon scáth fearthainne  
Tá orainn fáiscín a thabhairt dá chéile   
chun fanacht sa bhfothain.  
Cad ‘na thaobh go bhfuilir ag gáire?  
Tánn tú ag iarraidh.  
Mar go bhfuilim ag súil go mairfidh an  
bháisteach go síoraí!

**Comórtas Filíochta 2021**1st Place:Colm Mac Gearailt **-** *Neamhráite*

Táim ag deireadh na feide.

Ní rud nua an cumha ach is iontach an leid é

Go gcaithfear rud éigin a athrú, só creid é

nuair a deirim leat gur Peacach mé.

Cé gur ar éiginn a thréigeann an saol seo atá déanta againn dúinn fhéin,

Fiú nár bhraitheas le stáir

an sásamh mar is ceart,

mé lúbhta ar lár, is de shíor mé ag faire

thartimpeall le tart,

ach in aineoinn go dtéann mo ghrá duit ó neart

Go neart, ní hionann san agus beart de réir briathair

Mé de shíor ag cíoradh atá os mo chomhair

amach ar thóir an chéad duine eile.

Agus tá’s agam gur ormsa atá an locht,

mé beo beocht;

ní i maoin

ach i mothúcháin.

Dealbh folamh.

Borb, balbh,

lán de mo rúnda is uisce faoi thalamh,

Beag déanta as an slí

Ach mé neamh-chompórdach anso im’ shuí

in aon áit amháin

le aon ghrá amháin.   
Ag smaoineamh ar scaradh chun go sheachnóinn an baol,

is ag cumadh na rún chun nach sceitheann an scéal,

a shillfeadh amach dá n-osclóinn mo bhéal…

Gur mé atá chun tú a ghortú.

Tá tuilleadh tuillte agat,

dílseacht is draíocht chughat,

duine a thabharfadh gach ní is a chroí chughat;

Duine níos fearr ná an fear atá agat.

Áiféis is aiféal,

sin eile a bheidh in ár scéal,

má leanaim ar aghaidh

sa tslí seo mar atá.

Táim ligthe i gcathú

is teipthe im’ intinn;

ag lorg maithiúnais

gan trácht ar an bhfaoistin.